
"Miért bélyegeznek meg minket, könyörgöm?!” - Magyarországi ultraszurkolók kvalitatív elemzése

A sport komplex világának elengedhetetlenül fontos elemei a szurkolók. A labdarúgás fejlődésével párhuzamosan a lelátói kultúra is megváltozott, a 20. század második felére pedig szervezett szurkolói csoportok alakultak. Magyarországon ezeknek a csoportoknak a megjelenésére egészen a rendszerváltásig kellett várni. A hazai szurkolói csoportosulások elsősorban az olasz ultramozgalom elemeit vették át, kiegészítve az angol huligánstílus néhány jegyével. Kutatásunk során azokat a formális kiscsoportokat tekintettük ultracsoportnak, amelyek feladatuknak egy adott labdarúgócsapatnak való szurkolás megszervezését és kivitelezését tekintették. Célunk az volt, hogy a média által közvetített előítéletekkel terhelt kép helyett az ultrákat tudományos módszerekkel vizsgáljuk, mivel a téma szakirodalma Magyarországon igen szegényes.
Az ultracsoportok vizsgálatának középpontjában sajátos szabályok, elvárások, és normák kerültek, amelyek együttesen a csoport ethoszát határozzák meg. Az ultracsoportok kutatása során arra a kérdésre kerestük a választ, hogy milyen elemek alkotják az ultraethoszt, az ultracsoportok tagjai milyen tényezők mentén konstruálják meg "ultraságukat", milyen elvárásokat tartanak fontosnak? Melyek azok a társadalmi tényezők, amelyek segítségével a szervezett szurkolói szféra meghatározódik és működik, melyek azok az elemek, amelyekhez viszonyítva, és amelyek által létrejön az "ultra-identitás", amelyek segítségével az egyén definiálja önmagát a szurkolói társadalmon belül? A kutatásunk során számos, magyar első osztályban (NB1) játszó klub ultráival készítettünk félig strukturált mélyinterjúkat, illetve végeztünk terepkutatást futballmérkőzéseken. A csoportok ethoszának elemzését, az interjúink alapján, négy fő elemzési csomóponton keresztül végeztük el: szurkolás, és szurkolói magatartás, maszkulinitás, lokális identitás, valamint a politikához és hatalomhoz fűződő viszony. Konklúzióként levonhatjuk, hogy az ultracsoportok az individualizációs folyamatok ellentéteként, a tradicionális és közösségi értékek szimbolizálják. Az ultracsoportok ethosza, értékrendszere, pedig sokszínűbb, és változatosabb, mint ahogy az a közvélekedésben megjelenik.



